เคาะช่วยผลกระทบขึ้นค่าแรงสัปดาห์นี้
“โต้ง” ยันสัปดาห์นี้สรุปมาตรการช่วยเหลือเอสเอ็มอีจากปัญหาขึ้นค่าแรง 300 บาท เมิน 27 ข้อเรียกร้องของผู้ประกอบการเหตุทำไม่ได้
3 ธ.ค. 2555

“โต้ง” ยันสัปดาห์นี้สรุปมาตรการช่วยเหลือเอสเอ็มอีจากปัญหาขึ้นค่าแรง 300 บาท เมิน 27 ข้อเรียกร้องของผู้ประกอบการเหตุทำไม่ได้
นายกิตติรัตน์ ณ ระนอง รองนายกรัฐมนตรี และ รมว.คลัง เปิดเผยว่า ในสัปดาห์นี้จะมีการหารือกับสภาหอการค้าแห่งประเทศไทย สภาอุตสาหกรรมแห่งประเทศไทย (ส.อ.ท.) เพื่อสรุปแนวทางในการให้ความช่วยเหลือผู้ประกอบการเอสเอ็มอีที่ได้รับผลกระทบจากนโยบายปรับขึ้นค่าแรง 300 บาท ที่จะเริ่มพร้อมกันทั่วประเทศ ในวันที่ 1 ม.ค. 2556
“การหารือกันครั้งนี้ต้องได้ข้อสรุป แม้ว่าความเห็นจะไม่ตรงกัน จะปล่อยให้ปัญหาคาราคาซังต่อไปไม่ได้ เพื่อให้มาตรการช่วยเหลือใช้ได้ทันทีในวันที่ 1 ม.ค. 2556” นายกิตติรัตน์ กล่าว
สำหรับข้อเสนอของผู้ประกอบการ 27 ข้อ บางเรื่องไม่สามารถทำได้ และที่ผ่านมารัฐบาลได้ออก 11 มาตรการ บรรเทาผลกระทบผู้ประกอบการเอสเอ็มอีออกไปอีก 1 ปี นอกจากนี้ ยังมีอีก  6 มาตรการ ที่อยู่ระหว่างการหาข้อสรุปในสัปดาห์นี้ ซึ่งจะเพียงพอบรรเทาผลกระทบ
นายกิตติรัตน์ กล่าวว่า นโยบายการปรับขึ้นค่าแรงที่ 300 บาท จะทำให้ผู้ประกอบการเพิ่มประสิทธิภาพ ขณะที่ผู้ใช้แรงงานมีรายได้เพิ่ม และรัฐบาลเก็บภาษีมูลค่าเพิ่ม (แวต) และภาษีเงินได้บุคคลธรรมดามากขึ้น